《古诗寄游良臣兼简陈国镇》
宋代·欧阳澈

齑盐兴浅知无策，谢绝归来事清白。乱丝心绪尚纷如，时对风清独扪虱。

会虽稽古补前愆，赤水遗珠不难索。仰公学问又日新，磨砻幸偶谪仙人。

遥知议论到佳处，眉间喜气常津津。我惭踪迹浪萍梗，欲亲棐几嗟因循。

飞奴寥落绝问幅，渴心依约生埃尘。以胶投漆贵耐久，回光借烛期知贫。

情均骨肉非有素，白玉琢成心始固。莫学纷纷轻薄儿，世情翻覆成云雨。

登云依旧高嵯峨，指掌江山胜概多。佳眠风物未入梦，疑泛灵槎游绛河。

朅来乘兴须一往，飞觞烂醉横秋波。膺门况有金闺彦，笔驱丽景森吟哦。

悠悠此志遂何日，款段相期踏雪过。

作者简介：欧阳澈，男，北宋末江右人布衣。字德明，抚州崇仁（今属江西）人。少年时即喜谈世事，尚气大言，慷慨不稍屈。靖康初应诏上疏，奏论朝廷弊政三十余事，陈安边御敌十策。金兵南侵，徒步赴行在，伏阙上书，力诋和议。建炎元年八月，与陈东同时被杀，年三十一 （《宋史》本传作年三十七，误）。绍兴间，追赠秘阁修撰。